**Erasmus beszámoló 2017/18. tavaszi félév**

**ISCTE-IUL, Lisszabon, Portugália**

Nagy Boglárka

 A 2017/2018-as tanév tavaszi szemeszterét ismét Lisszabonban tölthettem, aminek rendkívüli módon örülök. Megint rengeteg élménnyel, benyomással, újdonsággal és ismeretséggel tértem vissza Budapestre idén júliusban, csakúgy, mint a tavalyi évben. Szerencsésnek érzem magam, hogy kétszer volt lehetőségem ilyen rövid időn belül Lisszabonban élni és tanulni egyaránt. A város lüktetése valami fantasztikus, az emberek kedvesek és segítőkészek, valamint személy szerint én a portugál konyhát is nagyon kedvelem.

 Igaz, hogy sok előkészületet, papírmunkát, illetve utánajárást igényel egy ilyen nagy utazás, de tapasztalatból mondom, hogy igazán megéri. A tavalyi beszámolómban említettem pár fontos dolgot az előkészületekkel (repülőjegy,- illetve szállásfoglalás, papírok intézése stb.), az egyetemi élettel és az utazásokkal kapcsolatban. Idén azokat a dolgokat szeretném megemlíteni, amik újak voltak számomra a kint tartózkodásom alatt.

 Szintén a tavalyi beszámolómban említettem a *uniplaces.com* nevű szálláskereső oldalt, ami szinte csak Erasmusos diákoknak segít a kint tartózkodás idejére szállást biztosítani. Az idei szemeszterre is ezen az oldalon keresztül foglaltam le a szállásomat nagyjából 2017. október környékén, azonban csak április elejéig kaptam szobát abban a lakásban, ahol szerettem volna. Úgy voltam vele, hogyha kimegyek január közepén, akkor könnyebb lesz majd kintről egy új szállást intézni áprilistól. Szerencsére igazam lett, hiszen a lisszaboni Erasmusos diákokat összefogó szervezetnek (Erasmus Life Lisboa) van egy „Housing” nevű Facebook oldala, illetve a lisszaboni irodájukban is rendelkezésre állnak, ha bárkinek problémája lenne a szálláskereséssel. Nekem is ők segítettek az áprilisi költözésben. Nagyjából 2 hét leforgása alatt találtak nekem egy új szállást egy 9 fő lakásban, ahol fantasztikus volt lakni a fennmaradó hónapokban. Így visszagondolva kicsit rossz érzés, hogy nem rögtön abban a 9 fős lakásban kezdtem a kinti életemet idén, de így hozta a sors.

 A társaság nagyon multikulturálisnak számított, mivel 2 francia és 1 spanyol lánnyal, 1 egyiptomi fiúval, 3 német fiúval és egy másik magyar fiúval laktam együtt. Rendkívül befogadóak voltak, amikor beköltöztem és már a 3-4. napon igazi otthonnak éreztem a helyet. A közös nyelv az angol volt, de ezen felül mindenki tanított pár alapszót és kifejezést a saját nyelvén. A lakás egy nagy park mellett volt, így amikor volt időnk közösen kimentünk oda tanulni, focizni, lacrosse-ozni vagy csupán olvasni a fűben.

 A szabadidőt rendkívül jól lehet beosztani, így mindenkinek ajánlom, hogyha van hozzá kedve és lehetősége, mindenképpen kezdje el az adott ország nyelvét tanulni. Én egy magyar anyanyelvű, 15 éve Lisszabonban élő portugál nyelvtanárt találtam, aki segített az alapokat elsajátítani, majd amikor hazaértem rögtön jelentkeztem egy portugál nyelvtanfolyamra is. Az egyetemi kurzusaim az idei szemeszterben is rendkívül hasznosak voltak, és sok más – eddig ismeretlen - területen is bővítették a tudásomat. 4 kurzusom volt ebben a félévben: Sociology of Violence, Digital Screens and Reading, Social Movements in the Digital Era, Digital Games – Communication and Culture. A legjobban a szociológiás kurzust élveztem. Az oktatók jól beszélnek angolul és segítőkészek is, illetve próbáltak a csoport igényeinek megfelelő „tanmenetet” alkotni. A kuryusok létszáma általában 10-15 fő volt, így mindig volt idő arra, hogy az órák végén átbeszéljük a felmerülő kérdéseket a tananyaghoz kapcsolódóan.

 A sportolási és utazási lehetőségeket is érdemes kihasználni. Az idei szemeszterben az időm nagy részét az egyetem, a portugál nyelvtanulás és a szörfözés háromszögében töltöttem. Rengeteg homokos part van Lisszabon közelében, ahol napozni és szörfözni is lehet. Az Erasmus Life Lisboa programokat és utazási lehetőségeket kínált a kint tartózkodó diákoknak, így nagyon könnyű volt az ismerkedés a más országból, kultúrából érkezőkkel.

Egy dolgot emelnék ki a legjobban: az idei Erasmus félévem alatt megtaláltam azt az utat, amit mindig is kerestem. Igazán fontossá vált számomra a különböző nyelvek elsajátítása, illetve sokkal nyitottabb lettem az emberek felé.

A félév sajnos nagyon gyorsan elröpült, de egy percre se bántam meg, hogy ismét Lisszabon-t és az ISCTE-t választottam célként.

Pár hasznos link:

<https://erasmuslifelisboa.com>

<https://www.facebook.com/groups/erasmusinlisbon2017/>

Szálláskeresés:

<https://www.uniplaces.com>

<https://www.facebook.com/ELL.Housing/?ref=br_rs>

<http://placetostay.pt>